b'\n_START_ARTICLE_\nFerdinand Marn\n_START_SECTION_\n\xc5\xbdivljenje\n_START_PARAGRAPH_\nRodil se je materi Mariji, po izobrazbi knjigovezki in o\xc4\x8detu Janku Marnu, ki je bil po poklicu ra\xc4\x8dunovodja. Osnovno \xc5\xa1olo je najprej obiskoval v Preboldu, gimnazijo pa v Celju in kasneje v Mariboru. Leta 1944 je bil prisilno mobiliziran v pomo\xc5\xbene enote nem\xc5\xa1kega vojnega letalstva kot Luftwaffenhelfer. Za bo\xc5\xbei\xc4\x8d 1944 se je pridru\xc5\xbeil partizanski \xc5\xa0ercerjevi brigadi, kjer je bil kasneje ranjen. Po okrevanju v Celovcu, Mariboru in v Srbiji se je vrnil v Maribor, kjer je leta 1946 maturiral. Med \xc5\xa1tudijem v Ljubljani je spoznal Vido Marin\xc4\x8di\xc4\x8d, s katero se je poro\xc4\x8dil 14. junija leta 1952. Leta 1953 je diplomiral na Tehni\xc5\xa1ki visoki \xc5\xa1oli v Ljubljani. Leta 1974 je magistriral na Vseu\xc4\x8dili\xc5\xa1\xc4\x8du v Zagrebu, leta 1982 pa je na takratni Visoki ekonomsko-komercialni \xc5\xa1oli v Mariboru uspe\xc5\xa1no obranil doktorsko disertacijo z naslovom Ocenjevanje uporabnosti in koristnosti modelov upravljanja serijske proizvodnje in si pridobil naziv doktorja ekonomskih znanosti.\n_START_SECTION_\nDelo\n_START_PARAGRAPH_\nMarn je bil od julija 1952 do septembra leta 1971 zaposlen v Tovarni avtomobilov in motorjev Maribor (TAM), na podro\xc4\x8dju priprave dela. V sodelovanju z doma\xc4\x8dimi in tujimi strokovnjaki je razvijal sodobni model upravljanja proizvodnje in pripadajo\xc4\x8d ra\xc4\x8dunalni\xc5\xa1ko podprt informacijski sistem. Leta 1971 je z Antonom Haucem in \xc5\xa0tefanom Kajzerjem ustanovil Katedro za organizacijo in informatiko na Vi\xc5\xa1ji ekonomsko-komercialni \xc5\xa1oli v Mariboru (VEK\xc5\xa0, kasneje Ekonomsko-poslovna fakulteta Maribor), kjer je ostal do upokojitve leta 1990. Predaval je na dodiplomskem in podiplomskem \xc5\xa1tudiju in bil nosilec \xc5\xa1tevilnih predmetov. Bil je dolgoletni predstojnik smeri za poslovno informatiko in predstojnik katedre za organizacijo in informatiko ter predsednik odbora za ra\xc4\x8dunalni\xc5\xa1ko in informacijsko dejavnost na Univerzi v Mariboru._NEWLINE_Prizadeval si je za razvoj sodobnega koncepta \xc5\xa1tudija poslovne informatike. Zagovarjal je pomen interdisciplinarnega povezovanja ekonomije, organizacije, informatike in tehnike ter tehnologije za razvoj poslovnih ved in organizacije proizvodnje. Skupaj s profesorjem \xc5\xa0tefanom Kajzerjem sta razvila model procesnega razvoja organizacije, kar je bila v tistem obdobju novost. Bil je uveljavljen strokovnjak za podro\xc4\x8dje organiziranja, upravljanja in avtomatizacijo proizvodnje in za podro\xc4\x8dje integralnih poslovnih informacijskih sistemov. Po upokojitvi je sodeloval v novi Mednarodni podiplomski \xc5\xa1oli za management, kjer je sodeloval kot \xc4\x8dlan projektnege ekipe in vodja modula Proizvodni management. Sodeloval je s tujimi univerzami in znanstvenimi in\xc5\xa1titucijami na Dunaju, v Celovcu, Gradcu, Linzu, Berlinu, St. Gallnu in v Trstu. \xc2\xa0'